Helsinkiläisisän karskit otteet pikkupoikien välienselvittelyssä johtivat rikostuomioon.

Kaverinsa isän haukkujen kohteeksi joutunut poika otti 10-vuotiaasta kiinni ja painoi hänet maahan yhden pojista alkaessa potkia uhria. Kuvituskuva. MOSTPHOTOS

55-vuotias helsinkiläisisä on tuomittu vapaudenriistosta ja kahdesta kunnianloukkauksesta. Rikosten taustalla oli pikkupoikien välienselvittelyt, joihin mies puuttui rikollisin ottein.

Isän motiivina epäillään olleen se, ettei hän voinut hyväksyä 10-vuotiaan poikansa oleilua tummaihoisten lasten kanssa, vaikka lapsi itse olisi niin halunnut.

Nimittelyä

Vapaudenriiston taustalla oli Helsingissä sijaitsevan Alepan pihalla aiemmin sattunut pikkupoikien välinen kärhämöinti. 10-vuotiaan isä oli tullut paikalle ja ryhtynyt kovin sanoin haukkumaan kahta toisella kymmenellä ollutta veljestä.

Isä raivosi pojille ja huusi kovaan ääneen, että jos hän vielä kerran näkee heidät hakkaamassa hänen lastaan, hän ”saatana pilkkoo heidät palasiksi”. Mies käski poikia ”menemään takaisin Afrikkaan” ja käytti heistä toistuvasti rasistista nimitystä.

Vapaudenriisto tapahtui joitakin viikkoja myöhemmin, kun 10-vuotias poika tapasi läheisellä pihalla toisen veljeksistä sekä muutaman tämän kaverin. Sana levisi, että 10-vuotias oli haukkunut yhtä poikaa WhatsAppissa muun muassa rotuun liittyvillä nimityksillä.

Kaverinsa isän haukkujen kohteeksi joutunut poika otti tässä tilanteessa 10-vuotiaasta kiinni ja painoi hänet maahan yhden pojista alkaessa potkia uhria. Poika sai kuitenkin soitettua äidilleen, joka puolestaan soitti miehelleen saaden tämän kurvaamaan autollaan paikalle.

Väkisin autoon

Mies nousi autosta ja näki saman pojan, jota hän oli aiemmin ”ojentanut”. Mies tarttui poikaan kiinni, työnsi tämän väkisin autoon ja poistui paikalta. Mies kysyi, missä poika asui. Hän vei tämän kotiin ja talutti väkisiin ovelle keskustellakseen asiasta pojan vanhempien kanssa.

Miehen edesottamukset johtivat rikostutkintaan ja rikossyytteisiin. Helsingin käräjäoikeus katsoi miehen käyttäneen oikeudettomasti fyysisiä voimakeinoja lasta kohtaan. Kyse oli sen mukaan erityisen moitittavasta, vaikkakin sinällään lyhytaikaisesta vapaudenriistosta.

Oikeus huomautti, että kunnianloukkauksiin oli liittynyt halventaminen ihonvärin tai etnisen alkuperän johdosta. Tästä syystä tekojen rangaistus oli mitattava koventamisperustetta soveltaen.

Helsingin käräjäoikeus tuomitsi miehen 40 päivän ehdolliseen rangaistukseen, minkä lisäksi 40 päiväsakon oheisrangaistukseen.

”Hetken mielijohde”

Hovioikeus kuitenkin katsoi, että vapaudenriisto oli tapahtunut hetken mielijohteesta, eikä sen vaikuttimena ollut ollut mikään rotuseikka, vaan tuomitun miehen pojan ja toisen pojan riitatilanne.

Vaikka teot olivat moitittavia, hovioikeus piti sakkotuomiota riittävänä seuraamuksena. Se lievensi tuomion vasta antamallaan päätöksellä 60 päiväsakoksi, mikä miehen tuloilla merkitsi 360 euron sakkoa.

Rikokset tapahtuivat vuoden 2015 joulukuussa.